paragraph_text: Pad Carigrada 1453. bila je prijelomna bitka u kojoj su Turci Osmanlije osvojili Carigrad, prijestolnicu Bizantskog Carstva. Ovaj događaj obično se uzima kao konačan pad tisućljetnog Bizantskog carstva, iako su se neke njegove zemlje (despotovina Moreja i Trapezuntsko Carstvo) održale još nekoliko godina. Osmanska opsada trajala je od početka travnja, do 29. svibnja 1453. godine, a pad Carigrada imao je velike posljedice jer su se time Turci snažno učvrstili na Balkanu i više ih ništa nije moglo spriječiti u njihovu nadiranju u Europu koje će se preokrenuti tek nakon Opsade Beča 1683. godine. Kao posljedica pada Carigrada pod Osmanlije, zapadnu Europu su preplavili učeni ljudi iz Bizanta koji su sa sobom donijeli znanja iz antike i s Istoka, što će pridonijeti pojavi renesanse.